Η λεωφόρος του μίσους

***Η λεωφόρος του μίσους*** είναι ασπρόμαυρη ελληνική αστυνομική δραματική ταινία του 1968 σε σενάριο και σκηνοθεσία του Νίκου Φώσκολου. Πρωταγωνιστούν οι Κώστας Καζάκος, Μαίρη Χρονοπούλου, Νίκος Γαλανός, Νόνικα Γαληνέα, Μάνος Κατράκης και ο Σπύρος Κωνσταντόπουλος.

## Πλοκή
Στις 18 Φεβρουαρίου 1962, η Νατάσα Κυριαζή, σύζυγος του ανακριτή Κώστα Κυριαζή, σκοτώνεται σε τροχαίο. Ο ασυνείδητος οδηγός εγκαταλείπει το θύμα του και δεν συλλαμβάνεται ποτέ. Αποδεικνύεται ότι ο οδηγός του αυτοκινήτου δεν είναι άλλος από τον Πέλλο Γεωργίου, γιο της διάσημης τραγουδίστριας Σάσας Βενέτη, η οποία όμως τον έχει εγκαταλείψει για χάρη της καριέρας της. Αυτό το γεγονός έχει τραυματίσει βαθιά τον Πέλλο, ο οποίος τη μισεί κι έχει πάρει το «κακό δρόμο». Τελικά ο ανακριτής Κυριαζής μαζί με αστυνομικούς θα εντοπίσουν τον Πέλλο κυνηγώντας τον στην Ομόνοια. Η καταδίωξη θα συνεχιστεί υπογείως, όπου ο Πέλλος κατεβαίνοντας στις ράγες με σκοπό να διαφύγει στα τούνελ του ΗΣΑΠ παθαίνει ηλεκτροπληξία και συλλαμβάνεται. Το συμβάν αυτό βρίσκει φανερά απαρηγόρητο τον ανακριτή Κυριαζή, και καθώς δεν μπορεί να ξεπεράσει εύκολα την απώλεια της συζύγου του το ρίχνει στο πιοτό. 

Μερικά χρόνια αργότερα, ο Κυριαζής καλείται ξανά να διαλευκάνει ένα παρόμοιο τροχαίο δυστύχημα. Αυτή τη φορά το θύμα είναι η Ελένη Καρύπη, όταν πάλι ένας ασυνείδητος οδηγός την παρασύρει και την σκοτώνει με το ΙΧ του και μετά εξαφανίζεται. Το νέο τροχαίο συμβάν γίνεται στις 18 Φεβρουαρίου 1968, ακριβώς έξι χρόνια μετά το θάνατο της συζύγου του Κυριαζή. Εξαιτίας αυτής της «περίεργης σύμπτωσης», ο Κυριαζής αισθάνεται για πρώτη φορά ότι δεν θα μπορέσει να επιτελέσει ανεπηρέαστος το καθήκον του, χωρίς να έχει συναισθηματική εμπλοκή. Τα πράγματα γίνονται χειρότερα, όταν συνειδητοποιεί έντρομος πως είναι ο ίδιος ένοχος, έχοντας πιθανόν παρασύρει την Καρύπη με το αυτοκίνητο του ένα βράδυ που ήταν μεθυσμένος –και χωρίς ο ίδιος να θυμάται τίποτα.   

Κάτω από αυτές τις εξελίξεις, η δαιμόνια γραμματέας του Κυριαζή, Σοφία κι ο βοηθός του Τσεβάς αναλαμβάνουν την έρευνα και καταφέρνουν να αποδείξουν τελικά την αθωότητα του Κυριαζή, όταν βρίσκουν «χώμα με βωξίτη» στα πεντάλ του αμαξιού. Αποδεικνύεται ότι το αυτοκίνητο του Κυριαζή το οδηγούσε ένας εργάτης των ορυχείων βωξίτη, ο οποίος ήταν και ο δράστης του τροχαίου της 18ης Φεβρουαρίου 1968. Αυτός δεν είναι άλλος από τον Σωτήρη Καρύπη, τον σύζυγο του θύματος. Τη νύχτα του τροχαίου ο ανακριτής Κυριαζής είχε βγει από το αμάξι του μεθυσμένος και κοιμόταν σε ένα παρτέρι. Εκεί κοντά ήταν ο Καρύπης που κυνηγούσε πεζός τη γυναίκα του που τον είχε εγκαταλείψει νωρίτερα και, βρίσκοντας το αυτοκίνητο του Κυριαζή ξεκλείδωτο, το πήρε και με αυτό έπεσε πάνω στην άτυχη σύζυγό του, την οποία εγκατέλειψε στη συνέχεια. 

## Διανομή ρόλων
*Κώστας Καζάκος - Κώστας Κυριαζής, ανακριτής**
*Μαίρη Χρονοπούλου - Σοφία, γραμματέας του Κυριαζή
*Νίκος Γαλανός -  Πέλος Γεωργίου, ασυνείδητος οδηγός
*Μιράντα Ζαφειροπούλου - Νατάσα Κυριαζή
*Νόνικα Γαληνέα - Σάσα Βενέτη, τραγουδίστρια
*Σπύρος Κωνσταντόπουλος - Τσεβάς, βοηθός του Κυριαζή
*Μάνος Κατράκης - εισαγγελέας Λεγάτος
*Βάσος Ανδρονίδης - δικαστής
*Θόδωρος Ντόβας - ανακριτής
*Αλέκος Τζανετάκος - Στάμος
*Ελένη Ζαφειρίου - μητέρα του Στάμου
*Σπύρος Καλογήρου - οδηγός πούλμαν
*Έλλη Λοΐζου - Ελένη Καρίπη
*Δημήτρης Μπισλάνης - Σωτήρης Καρίπης
*Τζένη Ζαχαροπούλου - φίλη του Πέλου
*Βάσω Βουλγαράκη - φίλη του Πέλου
*Νίκος Πασχαλίδης - μηχανικός
*Χρήστος Πολίτης - Έρικ (σύντομη εμφάνιση)

## Υποδοχή
Το δικαστικό δράμα *Η λεωφόρος του μίσους* έκανε πρεμιέρα στις κινηματογραφικές αίθουσες της Αθήνας στις 14 Οκτωβρίου 1968, με ταυτόχρονη κυκλοφορία σε κινηματογράφους του Πειραιά, της Θεσσαλονίκης, της Λάρισας και των Σερρών.

Η εφημερίδα ''Έθνος'' έδωσε μια θετική κριτική στην ταινία επικεντρωμένη κυρίως στην ερμηνεία των ηθοποιών Καζάκου, Χρονοπούλου, Κατράκη, Ζαφειρίου, Καλογήρου, Ζαφειροπούλου, Γαλανού, Γαληνέα και Τζανετάκου, σημειώνοντας πως *παίζουν μετρημένα και σύμφωνα με τις απαιτήσεις του κινηματογράφου*. Η εφημερίδα δεν παρέλειψε να αναφερθεί και στην σκηνοθεσία του Φώσκολου, κάνοντας λόγο για τα ίδια λάθη του σκηνοθέτη, καθώς *έχει παραγεμίσει το φιλμ με σκηνές πάθους που θα μπορούσαν να περικοπούν. Παρ' όλα αυτά όμως η ταινία προσεγγίζει την αρτιότητα στο είδος του*.

## Παραπομπές


## Εξωτερικοί σύνδεσμοι
* 
* 

Κατηγορία:Ταινίες του 1968
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες σε σκηνοθεσία Νίκου Φώσκολου
Κατηγορία:Ταινίες σε σενάριο Νίκου Φώσκολου
Κατηγορία:Ταινίες με μουσική σύνθεση Νίκου Μαμαγκάκη
Κατηγορία:Δικαστικές ταινίες